Vastaus lausuntopyyntöön ” Lausuntopyyntö perustietovarantojen viitearkkitehtuurin luonnoksesta”

Pohjois-Karjalan Tietotekniikkakeskus Oy (PTTK Oy) on Pohjois-Karjalan kuntien ja kuntayhtymien omistama tietotekniikkayhtiö. PTTK Oy ylläpitää ja kehittää asiakkaiden käyttämiä tietojärjestelmiä liikkeenluovutussopimuksen ja maakunnallisen tietohallintostrategian mukaisesti. Asiakkaiden käytössä olevia järjestelmiä on yhteensä 550 kpl. 

Alueella käytetyissä järjestelmissä on liittymiä ainakin seuraaviin tietovarantoihin:
•	Väestörekisterikeskus
•	Kansaneläkelaitos
•	kansalliset hoitoilmoitukset
•	Tilastokeskus
•	Verohallinto
•	EVIRA
•	VALVIRA

Useimmat liittymät ovat ohjelmistotoimittajien (CGI, Tieto Oy, Mediconsult Oy) omia ratkaisuja ja yleensä järjestelmäkohtaisia. Harvoissa liittymissä on käytetty kansallisia/kansainvälisiä standardeja. Näissä liitynnöissä kunnat ja kuntayhtymät eli rekisterinpitäjät toimivat sekä tietovastuullisen (esim. kerättävät hoitoilmoitukset) että tiedon hyödyntäjän (esim. alueen väestörekisteriote) rooleissa.

Näistä liitynnöistä yksikään ei ole täysin automatisoitu luonnoksen tavoitteen mukaisesti. Kaikki liitynnät yhtä lukuun ottamatta ovat osittain automatisoituja. Yksi tietovaranto toimii manuaalisesti paperilla, (Kansanelälaitos). Kansanelälaitoksen rooli alueen sosiaali- ja terveydenhuollossa on hyvin merkittävä ja puuttuvat sähköiset yhteydet koetaan hyvin suurena rasitteena. Kansanelälaitoksen ja terveydenhuollon yksiköiden välillä liikkuu merkittäviä määriä tietoa paperimuodossa. Sähköinen kanava on tällä hetkellä vain Kansalliseen Terveysarkistoon (Kanta) eResepti ja eArkisto (suppea tietosisältö). Viranomaisten väliseen tiedonvaihtoon Kela ei tarjoa mitään sähköistä kanavaa. Kelan suuren roolin takia ratkaisu vaatisi kansallisen tason arkkitehtuurilinjauksen viranomaisten väliseen tiedonvaihtoon. Ilman riittävän selkeää kansallista arkkitehtuuria tehdään paikallisia integraatioita. 

Muutamaa poikkeusta lukuun ottamatta (Tricons DataWareHouse, Neagen DICOM PACS) alueen tietovarannot ovat järjestelmien sisäisiä ohjelmistotoimittajien toteuttamia ratkaisuja joissa ei ole käytetty kansallisia/kansainvälisiä standardeja.

Lausuntonamme esitämme että ”Lausuntopyyntö perustietovarantojen viitearkkitehtuurin luonnoksesta” on erittäin kattava ja riittävä malli perustietovarantojen tunnistamiseen, automatisointiin ja kehittämiseen. Luonnos menee ehkä jopa liiankin yksityiskohtaiselle tasolle ollakseen käyttökelpoinen esimerkiksi ohjelmistotoimittajille. Luonnoksen esimerkit ja kuvat ovat havainnollisia ja auttavat asian selventämisessä. Kansallisen palveluväylän rakentaminen on perusteltua, tietoliikenteen ja selkeän arkkitehtuurin takia. Kansallisen palveluväylän rakentamisessa tulee huomioida, ettei tehdä päällekkäistä työtä olemassa olevien tai rakenteilla olevien paikallisten palveluväylien kanssa kuten eArkiston palveluväylät. Mikäli alueilla on rakennettu paikallisia palveluväyliä, ne tulee sellaisenaan kytkeä kansallisen tason väylään.  

huomautukset luonnoksesta:
•	Tilastokeskus puuttuu tietovarannoista, tilastokeskus koostaa ja yhtenäistää useiden tietovarantojen tietoja tilastotuotantoaan varten.
•	Pohjois-Karjalassa on tällä hetkellä Soten osalta oma palveluväylä olemassa
•	tunnistautumistapoja on liikaa (KATSO, VIRTU ja HAKA) käyttäjän näkökulmasta tulisi olla vain yksi tunnistustapa

Tomi Tikkanen				Jouni Sivonen	
Palvelujohtaja, PTTK Oy				tietopalvelupäällikkö, PKSSK